གོང་དུ་བཤད་པ་བཞིན་སྲིད་ཕྱོགས་དང་ཤེས་ཡོན་པའི་དཔུང་སྡེའི་ཐད་ཀྱི་ཆ་རྐྱེན་དེ་གཉིས་གས་འཇང་ཡུལ་དུ་བོད་པའི་བོན་ཆོས་དར་ཡོད་མིན་གྱི་དོགས་པ་ཡོངས་སུ་སེལ་ནུས་མོད།མི་ལ་ལས་སྟོན་པའི་ཆོས་ལུགས་ནི་ཧ་ལམ་དུས་རབས༡༡ནས༡༢ནང་དུ་བྱུང་བར་བཤད་ཅིང་།སྟོན་པའི་ཆོས་ལུགས་ཀྱི་སྟོན་པ་དེ་ཡང་དེང་གི་བདེ་ཆེན་བོད་རིགས་རང་སྐྱོང་ཁུལ་ནས་འཇང་ཡུལ་དུ་ཐོན་པར་བཤད་དེ།ཞིབ་ཏུ་བསམ་ན་དེ་ལ་འགལ་བ་ཆེར་མེད།རྒྱུ་མཚན་དུས་རབས་བཅུ་གཅིག་པ་དང་བཅུ་གཉིས་པ་ནི་བོན་ཆོས་ཀྱིས་ནང་བའི་ལྟ་སྒོམ་སྤྱོད་གསུམ་མང་པོ་བསྡུ་ལེན་བྱས་ཏེ་གཞི་རྩའི་ཆ་ནས་བོད་བརྒྱུད་ནང་བསྟན་གྱི་གྲུབ་མཐའ་བྱེ་བྲག་པ་ཞིག་ཏུ་གྱུར་ཟིན་གྱི་སྐབས་ཡིན་ལ།སྐབས་དེར་བོད་པས་ཆོས་ལུགས་ཀྱི་ཤེས་ཡོན་མཐོ་བའི་མཁས་པ་དག་ལསྟོན་པཞེས་འབོད་པ་ནི་འབྲོམ་སྟོན་པ་དང་།ཁུ་སྟོན།རྔོག་སྟོན་ལྟ་བུས་མཚོན་ཏེ།བོན་ལ་ཧ་ཅང་མཁས་པའི་བོན་སྟོན་ཞིག་བོད་ཡུལ་བདེ་ཆེན་ནས་འཇང་ཡུལ་དུ་ཕྱིན་ཏེ་ཆོས་སྤེལ་བ་དང་།སྔོན་མའི་བོན་ཆོས་དེར་ཕྱི་དུས་ཀྱི་བོན་ཆོས་དང་བསྟུན་ནས་བཅོས་སྒྱུར་གང་ལེགས་ཀྱིས་ཁྱབ་སྤེལ་བྱས་པས་དམངས་ཡོངས་ཀྱིས་མྱུར་དུ་དང་ལེན་བྱས་ནས་ཁྱབ་སྤེལ་བྱུང་བར་འདོད།དེའི་ཤེས་བྱེད་ལ་སྟོན་པའི་ཆོས་གཞུང་དུ་སྟོན་པ་གཤེན་རབ་དང་སྲིད་པའི་རྒྱལ་མོ།ཁྱབ་པ་ལག་རིང་སོགས་ལྷ་ཚོགས་ཀྱི་མིང་དང་།ལྷ་སྐུའི་ཆ་ལུགས་ཙམ་མ་ཟད།འདོན་ཆོས་སྤྱོད་དང་།སྟོན་པ་དག་གི་རྒྱུན་སྤྱོད་ཀྱི་ཊ་མ་རུ་དང་ཏིང་ཤགས་སོགས་ཆོས་སྤྱོད་ལག་ཆ་ཡང་བོད་དང་ཤིན་ཏུ་ནས་འདྲ་ཞིང་།སྟོན་པའི་ཆོས་གཞུང་གི་གཙོ་བོར་བརྩི་བའིལྷ་ལམ་བསྟན་པཎྭིཙྪཱིཧྭཱཞེས་པར་ཡང་ལས་རྒྱུ་འབྲས་དང་སྐྱེ་བ་སྔ་ཕྱི།ལྷ་ཡུལ་དང་དམྱལ་བ་སོགས་ནང་བསྟན་གྱི་ལྟ་བ་མང་དུ་འཁོད་ཡོད་པ་ལས་རྟོགས་ནུས།